Poliisihallituksen mukaan Mäntylän lakimies Kari Uoti sai siirtää kuulusteluja useita kertoja.

Poliisihallitus antaa suorasanaiset moitteet Helsingin poliisilaitokselle (ex-) sosiaali- ja terveysministeri **Hanna Mäntylän

(ps) petosrikosepäilyjen hoitamisesta.**

Kyse on tapauksesta, missä Mäntylän epäiltiin hankkineen vuosina 2009–2010 itselleen yksinhuoltajan oikeusapua yli 5000 eurolla, vaikka hän asui tuolloin avoliitossa miehensä kanssa.

Kyseisen rikoksen vanhenemisaika on viisi vuotta, joten syyteoikeus vanheni marraskuun alussa 2015.

Sosiaali- ja terveysministeri Hanna Mäntylä (ps) ilmoitti tiistaina eroavansa pestistään. Arkistokuva. JENNI GÄSTGIVAR

Tapausta selvittänyt Lapin poliisilaitos sekä syyttäjä päättivät viime tipassa, että Mäntylän tapaus etenee syyteharkintaan. Lapin käräjäoikeus ei kuitenkaan suostunut antamaan syyttäjälle tämän hakemaa lisäaikaa.

Syyttäjä perusteli lisäajan tarvetta sillä, että epäilty rikos tuli poliisin tietoon poikkeuksellisen myöhään ja että asian selvittämiseen on tärkeä yleinen etu.

Yhtenä syynä rikosepäilyn vanhenemiseen oli se, että ministeri Mäntylä saatiin poliisikuulusteluihin vasta 15. lokakuuta.

Siirrettiin useita kertoja

Poliisihallitus moittii Mäntylän kuulusteluista vastannutta poliisia tuoreessa lausunnossaan eduskunnan apulaisoikeusasiamiehelle.

Mäntylän tapauksen tutkinnasta vastasi Lapin poliisi, mutta poliisihallituksen syyttävä sormi osoittaa Helsingin poliisilaitosta, jonka tehtävänä oli hoitaa virka-apuna Mäntylän kuulustelut. Poliisihallituksen mukaan Helsingin poliisi hidasteli kuulustelujen järjestämisessä, vaikka Lapin poliisilaitos muistutti useamman kerran kiireestä ja epäillyn rikoksen vanhenemisesta.

Rikosilmoitus asiasta tehtiin 8. heinäkuuta 2015, ja virka-apupyyntö Helsinkiin lähti 22. heinäkuuta. Ennen virka-apupyyntöä Lapin poliisi oli ollut yhteydessä Mäntylään, joka hankki itselleen lakimiehen. Tämän jälkeen kaikki poliisin yhteydenpito Mäntylään kulki lakiemiehenn kautta.

Mäntylän lakimiehenä toimi takavuosien kohuliikemiehenäkin tunnettu oikeustieteen tohtori Kari Uoti.

Helsingin päässä kuulusteluista vastannut ylikonstaapeli sopi Uotin kanssa, että poliisi kuulee Mäntylää 18. elokuuta. Kuulusteluja kuitenkin siirrettiin Uotin pyynnöstä useita kertoja. Uoti oli välillä myös poliisin tavoittamattomissa.

Kuulustelujen venyminen sai Lapin poliisilaitoksen huolestumaan, ja pohjoisesta oltiinkin useita kertoja yhteydessä etelään ja erikseen muistutettiin asian kiireellisyydestä. Lapin poliisi ei myöskään voinut kuulla todistajaa ennen Mäntylän kuulusteluja.

Helsingin poliisi myöntää

Poliisihallituksen lausunnon mukaan asian eteneminen Helsingin poliisilaitoksella ei sujunut ”riittävän viivytyksettä”.

– Tapauksessa vanhentumisvaaran vuoksi tämän olisi tullut olla erityisen joutuisaa, lausunnossa kirjoitetaan.

Poliisihallitus kiinnittää huomiota siihenkin, että kuulusteluista vastannut ylikonstaapeli jäi kahden viikon lomalle kesken kaiken. Lakimies Uotille ylikonstaapeli oli ilmoittanut, että ”se ei haittaa”.

Poliisihallituksen lausunnossa yhdytään Helsingin poliisilaitoksen omaan vastaukseen, jossa myönnetään virka-avun hoitamisen pitkittyminen, koska poliisi oli antanut rikoksesta epäillyn ja tämän lakimiehen hoitaa tapauksen käsittelyn heidän omien aikataulujensa mukaisesti, ”ottamatta huomioon syyteoikeuden vanhentumista”.

Juttua muokattu 17.8.2016 kello 15.25 Kari Uoti on lakimies, ei asianajaja.

Juttua muokattu 17.8.2016 kello 19.22. Otsikkoa tarkennettu.